ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 27ης Μαΐου 2011 για τη θέσπιση συμβόλου, σύμφωνα με την οδηγία 2006/7/ΕΚ του Ευρωπαϊκού Κοινοβουλίου και του Συμβουλίου, για την ενημέρωση του κοινού σχετικά με την ταξινόμηση των υδάτων κολύμβησης και την απαγόρευση της κολύμβησης ή τη συνιστώμενη αποφυγή της (2011/321/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2006/7/ΕΚ του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2006, σχετικά με τη διαχείριση της ποιότητας των υδάτων κολύμβησης και την κατάργηση της οδηγίας 76/160/ΕΟΚ (1), και ιδίως το άρθρο 15 παράγραφος 1 στοιχείο α), Εκτιμώντας τα ακόλουθα: (1) Στο άρθρο 12 παράγραφος 1 στοιχείο α) της οδηγίας 2006/7/ΕΚ προβλέπεται υποχρέωση ενημέρωσης του κοινού σχετικά με την τρέχουσα ταξινόμηση των υδάτων κολύμβησης και κάθε απαγόρευση κολύμβησης ή σύσταση κατά της κολύμβησης, με τη χρήση ενός σαφούς και απλού σημείου ή συμβόλου. (2) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 16 παράγραφος 1 της οδηγίας 2006/7/ΕΚ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Προκειμένου να διαδίδονται ενεργά και να καθίστανται άμεσα διαθέσιμες οι πληροφορίες σχετικά με την ταξινόμηση των υδάτων κολύμβησης και την απαγόρευση της κολύμβησης ή τη συνιστώμενη αποφυγή της, όπως αναφέρεται στο άρθρο 12 παράγραφος 1 στοιχείο α) της οδηγίας 2006/7/ΕΚ, θεσπίζονται τα ακόλουθα σύμβολα: 1) Τα σύμβολα που ενημερώνουν για την απαγόρευση της κολύμβησης ή για τη συνιστώμενη αποφυγή της παρατίθενται στο μέρος 1 του παραρτήματος της παρούσας απόφασης. 2) Τα σύμβολα που ενημερώνουν για την ταξινόμηση των υδάτων κολύμβησης παρατίθενται στο μέρος 2 του παραρτήματος της παρούσας απόφασης. Άρθρο 2 Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης. Βρυξέλλες, 27 Μαΐου 2011.

[Source: multi_eurlex | Tokens: 1773]